Nous, officiaux de la court de Besençon, faisons savoir à touz... que... personalement estaubliz et por ce especialement venant en droit par devant nostre... comandement, religiouses dames et honestes dame Juhanne de Cleresvaux, abbesse de Chestel-Challon, et tout li covent de cel meisme leu, d’une part, et nobles bers et saiges messires Jehan de Chalon, sire d’Allay, d’autre part, ont fait entre lour cest acort et ceste ordinacion que s’ensuet: c’est à savoir que, come li bois qui est apelez vulgament Trosenz, assis ou terretoire de Blaterens et de Lerna, li treffonz et li terre qui est dedenz le bois dit et les apendises d’yceluy, fut communaux esdites religiouses et adit Jehan de Chalon, par compaignie et par covenances faites çay en arriers entre lour, par lesquies lidiz messires Jehans devoit conquerir trois saziemes parties doudit bois non devisés, lesqueles messires Jehans de Lons, chevaliers, Champirons de Monmoret et Perrenin de Lerna avoient oudit bois çay en arriers, en treffont et es appendises d’iceluy, lesquies trois seziemes parties lidiz Jehans de Chalon a conquis, ensi come il le dit, des hoirs doudit mons. Jehan de Lons, de Chapiron de Monmoret et doudit Perrenin de Lerna, lidiz bois touz dou communal consentement desdites religiouses et doudit baron est partiz et devisez par le travers doudit bois, par ensi come li fossés et les boines y sunt mises envers la mart de Forest, entre doues tronches, en tel maniere que dois ces fossez et ces boines en amont, ensamble le traffont et la terre doudit bois et des appendises d’iceluy demore pasiblement adit baron....